टाइफाइड, हैजा, कोढ़ का भी खतरा; ये 12 काम करेंगे तो कॉकरोच कभी नहीं फटकेंगे
अगर आप डायरिया, टाइफाइड जैसी बीमारियों से परेशान है, या बार-बार अस्थमा अटैक आ रहा है, तो इसकी वजह आपके घर में छिपे कॉकरोच हो सकते हैं। घर में मौजूद चीजों का इस्तेमाल कर इनसे छुटकारा पा सकते हैं।
अगर आप या आपके घर में कोई डायरिया, टाइफाइड, कॉलरा जैसी पेट की बीमारियों से परेशान है, या फिर किसी को बार-बार अस्थमा अटैक आ रहा है, तो इसकी वजह आपके घर में छिपे कॉकरोच हो सकते हैं। इन कॉकरोच की वजह से हर साल लाखों लोगों की जान चली जाती है। घर में इनकी मौजूदगी बच्चों के लिए भी घातक हो सकती है। अपने घर में मौजूद चीजों का इस्तेमाल कर इनसे छुटकारा पा सकते हैं।
आज की स्टोरी में जानें कॉकरोच क्यों हैं इतने खतरनाक और हमेशा के लिए इनसे कैसे निजात पाएं…
धरती पर 35 करोड़ साल से कॉकरोच, इंसानों से 300 गुना ज्यादा आबादी
कॉकरोच धरती पर इंसानों और डायनासोर से भी पहले पैदा हुए। डायनासोर करीब 16 करोड़ साल पहले आए और 6 करोड़ साल पहले खत्म हो गए। इंसानों के पूर्वज महज 60 लाख साल पहले धरती पर जन्मे। लेकिन, कॉकरोच यहां 35 करोड़ साल से हैं और कोई आपदा इनका बाल तक बांका नहीं कर सकी। अंटार्कटिका को छोड़कर धरती के हर हिस्से पर ये मौजूद हैं।
कॉकरोच की 4,600 से ज्यादा प्रजातियों में से 30 इंसानों के आसपास रहती हैं और अपनी आबादी तेजी से बढ़ाती हैं। इनकी उम्र 12 महीने तक ही होती है, लेकिन इतने वक्त में मादा कॉकरोच 30 बार अंडे दे देती है। दुनिया में करीब ढाई खरब कॉकरोच हैं, यानी इंसानों से 300 गुना ज्यादा।
आगे पढ़ने से पहले इस पोल में अपनी राय बताते चलें...
गंदगी के कीड़े हैं कॉकरोच, भूख लगने पर इंसानों को भी कुतर लेते हैं
WHO के मुताबिक कॉकरोच अंधेरे, गंदगी और सीलन वाली जगह पर रहते हैं। इन्हें रोशनी पसंद नहीं। जमीन पर पड़ी खाने-पीने की चीजों के साथ ही कागज, कपड़ा, मरे कीड़े-मकोड़े और लेदर खाते हैं। इंसानों के शव से नाखून, पलकें और हाथ-पैरों से मांस तक खा जाते हैं। ये वैसे तो जिंदा इंसानों से डरते हैं, उन्हें नहीं काटते, लेकिन भूख लगने पर उन्हें भी कुतर लेते हैं। समुद्री जहाजों पर मौजूद कॉकरोचों को जब कुछ नहीं मिलता, तो वे थके-हारे सो रहे नाविकों को काटने लगते हैं।
अमेरिकी स्वास्थ्य एजेंसी सेंटर्स फॉर डिजीज कंट्रोल एंड प्रिवेंसन (CDC) के मुताबिक कॉकरोच के कांटेदार पैर की खरोंच से जलन, सूजन और घाव तक हो सकता है। कॉकरोच में मौजूद बैक्टीरिया और वायरस इंसानों तक पहुंच सकते हैं।
कॉकरोच में कई तरह के बैक्टीरिया और वायरस, फैलाते कई बीमारियां
'साल्मोनेला पैराटाइफी' के साथ ही कॉकरोच ई-कोली, स्ट्रेप्टोकॉकस, स्टैफिलोकोकस जैसे बैक्टीरिया, कई तरह के वायरस, फंगस और पैरासाइट्स भी फैलाते हैं। जिससे लोग हैजा, पेचिश, प्लेग, गैस्ट्रोएंटेरिटिस, लेप्रोसी, जिआर्डिया, लिस्टेरियोसिस, साल्मोनेलोसिस जैसी बीमारियों के शिकार हो जाते हैं। कॉकरोच कैंपाइलोबेक्टर नाम की बीमारी भी फैलाते हैं, जिससे मरीज को डायरिया, उल्टी-दस्त, बुखार और पेट दर्द से जूझना पड़ता है।
दुनियाभर में हर साल करीब 2.5 करोड़ लोग टाइफाइड और पैराटाइफाइड की चपेट में आते हैं। जिनमें से सवा 2 लाख से ज्यादा लोग जान गंवा देते हैं। इनमें से करीब आधे केस अकेले भारत में सामने आते हैं। यह घातक बीमारी किसी को हो जाए, तो उसके आसपास के लोगों को भी इसका संक्रमण होने का खतरा बढ़ जाता है। इस संक्रमण की वजह साल्मोनेला पैराटाइफी नाम का बैक्टीरिया है।
लेकिन, इंसानों तक ये बैक्टीरिया कॉकरोच ही पहुंचाते हैं...
कॉकरोच से इंसानों तक कैसे पहुंचते हैं बैक्टीरिया और वायरस
ये घर में घूमते रहते हैं और जगह-जगह अपना मल, लार छोड़ते हैं। इस दौरान ने फल, सब्जियों समेत खाने-पीने की दूसरी चीजों और बर्तन, कटलरी, क्रॉकरी तक भी पहुंच जाते हैं। हर जगह ये कॉकरोच बीमारियां फैलाने वाले बैक्टीरिया और वायरस छोड़ जाते हैं। इन चीजों के संपर्क में आने के बाद आंख, नाक, मुंह और खुले घावों को छूने से जर्म्स शरीर के अंदर चले जाते हैं।
अस्थमा अटैक की बड़ी वजह हैं कॉकरोच
विश्व स्वास्थ्य संगठन के मुताबिक दुनियाभर में अस्थमा के 30 करोड़ मरीज हैं। जर्नल 'एलर्जी, अस्थमा एंड इम्यूनोलॉजी रिसर्च' की रिपोर्ट बताती है कि कॉकरोच अस्थमा की एलर्जी की सबसे बड़ी वजहों में से एक हैं।
कॉकरोच के मल, अंडों, लार, पंखों और उसके कंकाल में मौजूद एंजाइम के संपर्क में आने से अस्थमा का अटैक आ सकता है। ये चीजें हवा से फैलती हैं और सांस के जरिए अंदर चली जाती हैं। जिससे तुरंत एलर्जी होती है और अस्थमा का अटैक शुरू हो जाता है। बच्चों पर इसका खतरा सबसे ज्यादा होता है।
कॉकरोच से एलर्जी के लक्षण
डॉ. भोज राज सिंह के मुताबिक कॉकरोच के कारण आपको किसी तरह की एलर्जी है, तो इसे आसानी से पहचान सकते हैं। खांसी और छींक आना, नाक बंद होना या फिर घरघराते हुए सांस लेने जैसे लक्षण इस एलर्जी की वजह से दिखते हैं। इससे साइनस और कान में इंफेक्शन हो सकता है। नाक बहने लगती है। स्किन पर चकत्ते पड़ जाते हैं। एलर्जी के कारण ही आंख, नाक, गले और त्वचा पर खुजली भी हो सकती है।
घर में छिपे कॉकरोचों को इन जगहों पर तलाशें
किचन के कोने कॉकरोच की पसंदीदा जगह हैं, जहां उन्हें खाना-पानी आसानी से मिल जाता है। किचन की दरारों, फ्रिज के पीछे, मैग्जीन और न्यूजपेपर के बीच, अलमारी जैसे भारी फर्नीचर के पीछे, सिंक के नीचे, नाली के आसपास कॉकरोच छुपकर रहते हैं।
कॉकरोच पर काबू पाने का सबसे आसान तरीका है, उनका राशन-पानी बंद करना। यानी अगर उन्हें आपके घर में रहने के लिए जगह, खाना और सीलन नहीं मिलेगी, तो वे घर में नहीं रुकेंगे।
कॉकरोच को सीधे हाथ से मत मारें
एक बार कॉकरोच घर में अड्डा बना लें, तो उनसे पीछा छुड़ाना मुश्किल हो जाता है। इन्हें सीधे हाथों से पकड़ने या मारने से उनमें बैक्टीरिया, वायरस आप तक पहुंच सकते हैं। कुछ केमिकल और दवाएं इस्तेमाल कर इन्हें मार सकते हैं।
